# Anssi Tikanmäki

### Wikipedia

Anssi Tikanmäki (s. 18. maaliskuuta 1955, Haapajärvi) on suomalainen säveltäjä ja muusikko.

Tikanmäki opiskeli vuosina 1974-1980 Sibelius-Akatemiassa, josta valmistui musiikinopettajaksi. 1980-luvun alusta hän on toiminut freelance-säveltäjänä ja -muusikkona.

Anssi Tikanmäki on säveltänyt ja julkaissut kahdeksan albumia, joista tunnetuimpia ovat orkesterisarja Maisemakuvia Suomesta (1981), Vanhat valokuvat (1984), Pizza á la Anssi Tikanmäki (1994) sekä Tuntematon maa (2006).

Freelance-muusikkona Tikanmäki on esiintynyt 1970-luvun lopulta lähtien muun muassa Ikaros-yhtyeessä, Hectorin kanssa sekä toiminut 1980-luvulla kosketinsoittajana, sovittajana ja keskeisenä tuottajana Juice Leskinen & Grand Slam -yhtyeessä. Myöhemmin Tikanmäki on sovittanut musiikkia myös Apulanta-yhtyeelle, Yö-yhtyeelle, Anna Erikssonille sekä Negative-yhtyeelle.

1990-luvulta lähtien Anssi Tikanmäki on tehnyt musiikkia myös teatteriin. Tikanmäki on laatinut musiikkia ja äänitehoja esimerkiksi Kalle Holmbergin ohjaamiin näytelmiin "Tie Tampereelle" (1996), "Tuntematon Sotilas" (1997) ja "Pitkän päivän matka yöhön" (1998). Hämeenlinnan Kaupunginteatterin "Täällä Pohjantähden alla" -musikaaliin Tikanmäki teki musiikin vuonna 2002.

Vuonna 1982 Tikanmäki sävelsi musiikin Mika Kaurismäen elokuvaan Arvottomat. Arvottomia seurasi Klaani (1984) sekä joukko muita Mika Kaurismäen ohjaamia elokuvia. Tikanmäki on säveltänyt musiikkia kotimaisten alkuperäistuotantojen ohella myös useisiin vanhoihin mykkäelokuviin. Tikanmäen toistaiseksi mittavin elokuvasävellystyö on musiikki Aki Kaurismäen ohjaamaan mykkäelokuvaan Juha (1999).

Vuodesta 1986 Tikanmäki on johtanut mykkäelokuvien säestämiseen erikoistunutta Anssi Tikanmäki Filmorchestraa. Filmorchestra on esiintynyt Suomen lisäksi lukuisia kertoja myös muualla Euroopassa sekä Japanissa.

Vuonna 2002 Tikanmäki perusti Anssi Tikanmäki Orchestran (ATO), joka soittaa säveltäjän instrumentaalimusiikkia.

| Tämä muusikosta kertova artikkeli on tynkä. Voit auttaa Wikipediaa laajentamalla artikkelia.

Haettu osoitteesta http://fi.wikipedia.org../../../a/n/s/Anssi_Tikanm%C3%A4ki_b535.html

Luokat: Muusikkotyngät | Suomalaiset muusikot | Suomalaiset säveltäjät

##### Views

- Artikkeli
- Keskustelu
- Nykyinen versio

##### Etsi